Document ID: 32006R0433

ΚΑΝΟΝΙΣΜΌΣ (ΕΚ) αριθ. 433/2006 ΤΗΣ ΕΠΙΤΡΟΠΉΣ
της 15ης Μαρτίου 2006
για τροποποίηση του κανονισμού (ΕΟΚ) αριθ. 1538/91 όσον αφορά τα εργαστήρια αναφοράς που είναι επιφορτισμένα με τον έλεγχο της περιεκτικότητας σε ύδωρ του κρέατος πουλερικών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΟΚ) αριθ. 1906/90 του Συμβουλίου, της 26ης Ιουνίου 1990, σχετικά με ορισμένους κανόνες εμπορίας για το κρέας πουλερικών (1), και ιδίως το άρθρο 9,
Εκτιμώντας τα ακόλουθα:
(1)
Οι παράγραφοι 10, 12 και 12α του άρθρου 14α του κανονισμού (ΕΟΚ) αριθ. 1538/91, της Επιτροπής, της 5ης Ιουνίου 1991, για τον καθορισμό λεπτομερών κανόνων ενόψει της εφαρμογής του κανονισμού (ΕΟΚ) αριθ. 1906/90 του Συμβουλίου σχετικά με ορισμένους κανόνες εμπορίας για το κρέας πουλερικών (2), παρέχει εκτενείς οδηγίες όσον αφορά τα επίπεδα των ελέγχων και τα μέτρα που πρέπει να λαμβάνουν τα εργαστήρια αναφοράς που είναι επιφορτισμένα με τον έλεγχο της περιεκτικότητας σε ύδωρ του κρέατος πουλερικών.
(2)
Το Κοινοτικό εργαστήριο αναφοράς «Het Spelderholt» που ορίζεται στην παράγραφο 14 του άρθρου 14α του κανονισμού (ΕΟΚ) αριθ. 1538/91 δεν είναι πλέον σε θέση να συνεχίσει να εκτελεί την αποστολή του.
(3)
Η εμπειρία από τη λειτουργία των εργαστηρίων αναφοράς έχει δείξει πως δεν είναι πλέον αναγκαία η ύπαρξη χωριστού Κοινοτικού εργαστηρίου αναφοράς αλλά θα επαρκούσε να συσταθεί μια επιτροπή συντονισμού των δραστηριοτήτων δοκιμής που εκτελούν τα εθνικά εργαστήρια αναφοράς.
(4)
Ο φορέας συντονισμού πρέπει να απαρτίζεται από εκπροσώπους του Ινστιτούτου Υλικών και Μετρήσεων Αναφοράς (IRMM) της Γενικής Διεύθυνσης Κοινού Κέντρου Ερευνών (ΚΚΕρ), της Γενικής Διεύθυνσης Γεωργίας και Αγροτικής Ανάπτυξης και τριών εθνικών εργαστηρίων αναφοράς.
(5)
Ο εκπρόσωπος του IRMM πρέπει να εκτελεί τα καθήκοντα του προέδρου της επιτροπής και να ορίζει τα εθνικά εργαστήρια αναφοράς εκ περιτροπής.
(6)
Το παράρτημα VIII του κανονισμού (ΕΟΚ) αριθ. 1538/91 περιλαμβάνει τα ονόματα και τις διευθύνσεις όλων των εργαστηρίων αναφοράς. Πολλά κράτη μέλη γνωστοποίησαν στην Επιτροπή μια αλλαγή όσον αφορά το εθνικό τους εργαστήριο αναφοράς. Η Μάλτα κοινοποίησε το όνομα και τη διεύθυνση του εθνικού εργαστηρίου αναφοράς της Μάλτας το οποίο βρίσκεται σε γειτονικό κράτος μέλος. Είναι επομένως σκόπιμο να ενημερωθούν τα στοιχεία όσον αφορά το όνομα και τη διεύθυνση ορισμένων εργαστηρίων αναφοράς και να εισαχθούν το όνομα και η διεύθυνση του εργαστηρίου αναφοράς της Μάλτας.
(7)
Το παράρτημα ΙΧ του κανονισμού (ΕΟΚ) αριθ. 1538/91 περιέχει τα συγκεκριμένα καθήκοντα που πρέπει να εκτελούνται από το Κοινοτικό εργαστήριο αναφοράς και από τα εθνικά εργαστήρια αναφοράς. Είναι σκόπιμο να συμπεριληφθεί στο παράρτημα ΙΧ η αλλαγή στην οργανωτική δομή των εργαστηρίων αναφοράς που είναι επιφορτισμένα με τον έλεγχο της περιεκτικότητας σε ύδωρ του κρέατος πουλερικών.
(8)
Είναι συνεπώς σκόπιμο να τροποποιηθεί ο κανονισμός (ΕΟΚ) αριθ. 1538/91 αναλόγως.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης κρέατος πουλερικών και αυγών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 1538/91 τροποποιείται ως ακολούθως:
1)
Το άρθρο 14α τροποποιείται ως ακολούθως:
α)
Στην παράγραφο 12α, το δεύτερο εδάφιο αντικαθίσταται από τα ακόλουθα:
«Τα εθνικά εργαστήρια αναφοράς ανακοινώνουν τα στοιχεία αυτά στην επιτροπή ειδικών που αναφέρεται στην παράγραφο 14 για περαιτέρω αξιολόγηση και συζήτηση με τα εθνικά εργαστήρια αναφοράς πριν την 1η Ιουλίου κάθε έτους. Τα πορίσματα υποβάλλονται στην επιτροπή διαχείρισης για εξέταση σύμφωνα με το άρθρο 18 του κανονισμού (ΕΟΚ) αριθ. 2777/75.»
β)
Η παράγραφος 14 αντικαθίσταται από τα ακόλουθα:
«14. Μια επιτροπή ειδικών σε θέματα ελέγχου της περιεκτικότητας σε ύδωρ του κρέατος πουλερικών ενεργεί ως φορέας συντονισμού των δραστηριοτήτων δοκιμής που διεξάγουν τα εθνικά εργαστήρια αναφοράς. Απαρτίζεται από εκπροσώπους της Επιτροπής και εθνικών εργαστηρίων αναφοράς. Τα καθήκοντα της επιτροπής και των εθνικών εργαστηρίων αναφοράς, καθώς και η οργανωτική δομή της επιτροπής ορίζονται στο παράρτημα ΙΧ.»
2)
Το παράρτημα VIII αντικαθίσταται από το κείμενο του παραρτήματος Ι του παρόντος κανονισμού.
3)
Το παράρτημα IX αντικαθίσταται από το κείμενο του παραρτήματος ΙΙ του παρόντος κανονισμού.
Άρθρο 2
Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Μαρτίου 2006.

Labels: 7
0
18
17